Pope var utmanøvrert av Lee og var i praksis beleiret i Washington. Hadde det ikke vært for hans nære politiske og personlige bånd med president Lincoln, hadde hans militærkarriere vært fullstendig ødelagt. I stedet ble han overført til Milwaukee og ledet hærens Department for the Northwest hvor han utkjempet Dakotakrigen i 1862. Generalmajor George B. McClellan overtok kommandoen over alle unionsstyrkene rundt Washington, og hans Army of the Potomac absorberte styrkene i Army of Virginia som ble oppløst den 12. september 1862.